open-index/open-wikipedia-markdown huggingface dataset:
Hjortspringbåten

**Hjortspringbåten** er en båt fra førromersk jernalder (tidfestet til ca. 300-400 f.Kr. med karbondatering) som benyttet padleårer for framdrift og ble funnet helt sør i Danmark. Den ble funnet i Hjortspring Mose på Als i Sønderjylland i 1915, men først gravd ut i 1921–1922. Båten har en slående likhet med avbildinger av båter i bronsealderens helleristninger.

Båten er klinkbygget og ca. 13,3 m lang innvendig (ca. 19 m med de doble snabelformede stevene) og snaut 2 m bred. I hver ende av båten var det en festeanordning for en styreåre. Den har hatt plass til et mannskap på 22–23. I tillegg til båten ble det funnet en stor mengde våpen, deriblant 131 keltiske skjold, 33 skjoldbuler, 138 spydspisser i jern, 10 sverd av jern og rester av 20-24 brynjer.

Hjortspringbåten kan ha blitt benyttet fram mot 300 f.Kr., og er dermed det eldste bordkledde fartøyet som er funnet i Skandinavia, er trolig av baltisk opprinnelse. Bordplankene, som var sydd sammen av lindebast og tettet med harpiks, er ca. 3 cm tykke nærmest kjølplanken, mens de nærmere relingen bare er omkring 1,5 cm tykke. Det var ikke brukt metall i konstruksjonen, og bare på enkelte plasser var det brukt trenagler.

I 1996-1999 ble laget en fullskala kopi av båten for å teste egenskapene. Trente padlere nådde en toppfart  på mellom 7,6 og 8,2 knop. I sjøgang klarte båten 3,5 knop, noe som regnes som en realistisk fart om man ville krysse Skagerrak til Norge. En slik tur ville med andre ord ta ca. 17-18 timer.

## Kilder
* Dråpen nr. 3 2006, side 12-13. FFFS

## Eksterne lenker
* The guild of the Hjortspring boat
* Fotevikens side om Hjortspringbåten 
* Bibliografi om båten
* Bokanmeldelse
* Konservering av båten
* Forhistoriske skip (Svensk)
Sagaveien

**Sagaveien** eller **Sagavegen** (svensk *Sagavägen*) er en turistvei mellom Brønnøysund i  Norge og Örnsköldsvik i Sverige.

Veien ble åpnet i 1967. Foreningen *Sagavägenföreningen* ble opprettet samme år. Medlemmer er kommunene Hattfjelldal, Grane, Vefsn, Dønna, Herøy, Vega, Vevelstad, Sømna, Brønnøy, Leirfjord og Alstahaug i Norge, og Vilhelmina, Åsele og Örnsköldsvik i Sverige.

## Traséer
*Fylkesvei 17 Holm i Bindal – Brønnøysund – Sandnessjøen – Stormoen i Leirfjord
*Fylkesvei 839 Horn i Brønnøy – Vega
*Fylkesvei 809 Sandnessjøen – Dønna
*Fylkesvei 78 Leirfjord – Mosjøen
*Fylkesvei 76 Brønnøysund – Vasselv i Grane
*Europavei 6 Majavatn – Vasselv – Grane sentrum – Mosjøen
*Riksvei 73 Grane – Hattfjelldal
*Fylkesvei 804 Hattfjelldal – Nerli
*Fv296 Nerli – riksgrensen ved Grensvollen
*Länsväg AC 1088 riksgrensen ved Skalmodal – Dikanäs
*Länsväg AC 1077 Dikanäs – Stalon
*Länsväg AC 1067 Stalon – Vilhelmina
*Riksväg 90 Vilhelmina – Hälla i Åsele
*Länsväg 348 Hälla – Örnsköldsvik

## Eksterne lenker
* Sagavägen
Valens

:*For valens i lingvistikken, se [[valens (lingvistikk)]].*

**Flavius Julius Valens** (født 328, død 9. august 378) var romersk keiser (364&ndash;378) etter at han fikk den østlige delen av Romerriket av sin bror Valentinian I. Valens var kjent som  den *siste virkelige romer*.

## Liv og virke
### Bakgrunn
Valens' far var generalen Gratianus den eldre, en general fra Pannonia.

### Keiser
Valens ble i 364 utropt til medkeiser av sin bror, keiser Valentinian I, som et resultat av krav fra de generaler som hadde valgt Valentinian. Valens overtok ansvaret for den østlige halvdelen av romerriket.

I 365 utropte tronraneren Prokopius, en fjern slektning av Julianus, seg til keiser i Konstantinopel og vant popularitet. Våren 366 seiret Valens' styrker over Prokopius' styrker. Da de senere møttes personlig, deserterte Prokopius' styrker og Prokopius ble halshugget.

Etter Prokopius' død bestemte Valens seg for å straffe dem som hadde støttet Prokopius. Da Valens i 367 gikk over Donau, flyktet visigoterne uten kamp. Ved et nytt angrep i 369 beseiret Valens Atanarik, en visigotisk høvding. Året derpå sluttet Valens og Atanarik fred.

I 368 lot keiser Valens oppføre en akvadukt til Konstantinopel, Valensakvadukten.

Valens kjempet de følgende år mot sassanidene om kontrollen over Armenia. I 375 døde broren og medregenten Valentinian I og hans sønner Gratian og Valentinian II (fire år gammel) etterfulgte ham som keisere over den vestre delen av Romerriket.

År 376 bad den visigotiske høvdingen Fritigern om å få bosette seg sør for nedre Donau på grunn av hunnernes ekspansjon. Fritigern og hans menn fikk mark og statlig støtte mot at de gjorde krigstjeneste. Det hele utartet til en masseflukt over Donau, og de romerske embetsmenn mistet kontrollen med situasjonen blant annet på grunn av korrupsjon og ønske om å utnytte goternes vanskelige situasjon. Valens gikk i felt mot visigoterne ledet av Fritigern, og 9. august 378 stod slaget ved Adrianopel, der Valens ikke ventet på brorsønnen Gratian som var på vei til unnsetning. Romerriket led et knusende tap og Valens falt.

## Referanser


## Eksterne lenker
*
1. divisjon fotball for menn 1989

**[[Eliteserien i fotball|1. divisjon]] 1989** startet 29. april og sluttet 8. oktober.

Det ble spilt 22 runder. De to nederste lagene rykket ned, mens laget som endte på 10.-plass spilte kvalifisering mot de to lagene som kom på andreplass i hver sin avdeling i 2. divisjon.

## Tabell

## Toppscorere
* **18 mål**:
**  Mini Jakobsen, Rosenborg
* **13 mål**:
**  Karl-Petter Løken, Rosenborg
* **12 mål**:
**  Jostein Flo, Molde
* **11 mål**:
**  Stein Berg Johansen, 
* **10 mål**:
**  Kjell Jonevret, Viking
**  Mike McCabe, Tromsø
* **9 mål**:
**  Frank Strandli, Start
**  Dag Riisnæs, Kongsvinger
* **8 mål**:
**  Atle Torvanger, Brann
**  Gøran Sørloth, Rosenborg
**  Petter Belsvik, Molde

## [[Kvalifisering til Eliteserien i fotball|Kvalifisering]]
* 15. oktober:   –  1–0
* 18. oktober:   – Hamarkameratene 2–0
* 21. oktober:  Hamarkameratene –  2–2

### Tabell

## Se også
*Kvalifisering til Eliteserien i fotball

## Kilder
*rsssf.no
Den sanne vilje

**Den sanne viljen** er et begrep innen Thelema som betegner menneskets sanne kjerne eller vesen. Grunnleggeren av filosofien og religionen Thelema, Aleister Crowley, sier følgende om *den sanne viljen*: 

:*Enhver mann og enhver kvinne har en kurs, delvis avhengig av selvet, og delvis avhengig av omgivelsene, som er naturlig og nødvendig for begge.*

Med andre ord er *den sanne viljen* avhengig av menneskets indre faktorer, selvet, og de begrensninger eller muligheter som omgivelsene legger på dette individet. Denne viljen er menneskets sanne natur og Thelema preker således at man skal finne fram til denne viljen og følge den. Som Thelemas lov sier: «*Gjør hva du vil skal være hele Loven.*».

Fullkommengjørelsen av denne «sanne viljen» søkes oppnådd gjennom det system som Aleister Crowley utarbeidet som kalles Magick.

Aleister Crowley benytter begrepet «vilje» og «sann vilje» om hverandre i sine skrifter og omtaler noen ganger begrepet som skjebne. Det man skal merke seg er at Crowleys forestilling om dette begrepet likevel ikke er fatalistisk. 

Begrepet om *den sanne viljen* kan også med rette kalles for mystisk. Mystisk i den forstand at erfaringen av å finne denne viljen faller under begrepet visjonen av individets «Hellige skytsengel» (engelsk *Holy guardian angel'). Med andre ord er det å leve i samsvar med *den sanne viljen* det samme som å være i samtale med denne *Hellige skytsengel'' og oppnåelsen av den regnes som å være en altomveltende personlig og subjektiv erfaring.

## Se også
*Fri vilje
*Fatalisme
*Determinisme

## Referanser
Gosho Aoyama

**Gosho Aoyama** (青山剛昌 *Aoyama Gōshō*, født 21. juni 1963 i Daiei [etter sammenslåing, del av Hokuei], Tottori, Japan) er en japansk tegner og forfatter, kjent i Norge for sin tegneserie om *[[Mesterdetektiven Conan]]*.

Han studerte ved Kunstavdelingen på Nihon-universitetet, og debuterte i 1987 med serien *[[Chotto Mattete]]* (ちょっとまってて, «Vent litt»), i bladet Shonen Sunday.

Aoyama er gift med den stemmeskuespilleren, sangeren og komponisten Minami Takayama, som også har stemmen til Conan i anime-versjonen av Mesterdetektiven Conan.

## Referanser

## Eksterne lenker
* 
*
Shonen Sunday

**Shonen Sunday** (少年サンデー *Shōnen Sandē*) er et japansk blad med tegneserier, *[[manga]]*, som blir utgitt ukentlig av Shogakukan. En mulig norsk oversettelse ville være *Ukentlig guttesøndag*.

Bladet har nye kapitler av forlagets øvrige mangaseier samt korte historier for unge gutter mellom 13 og 18 år. Rumiko Takahashis tre meste kjente mangaer, *[[Urusei Yatsura]]*, *[[Ranma ½]]* og *[[InuYasha]]* er alle blitt trykt i Shōnen Sunday. Nye kapitler av *[[Mesterdetektiven Conan]]* blir også trykt i *Shōnen Sunday*.

Bladet ble grunnlagt den 15. mars 1959. I 2005 opplaget på gjennomsnittlig rundt 1 070 000 eksemplarer.
Klett

**Klett** (*norønt* av *klettar* av *klettr.*som betyr fjellknatt) er et av distriktene i bydelen Heimdal i Trondheim kommune, og ligger i området kalt Leinstrand sør for Leinstrand kirke. Distriktet grenser mot Heimdal og Tiller i nord/øst og Byneset i nord/vest og Melhus i sør/vest. I selve Klett sentrum bor det ca. 200 personer, men områdene rundt består stort sett av jordbruksareal.
## Historie

Stedet har fått navn fra gården Klett som på 1500-tallet tilhørte Elgeseter kloster og som i 1647 var krongods. Fra 1600-årene tilhørte gården *Caspar C. Schøller*. Den ble solgt til bondeselveie i 1733. I 1830 ble den delt i flere bruk.

Til gården hørte husmannsplassene *Kletteleira* og *Kletterøa*.

## Bruk under andre verdenskrig og etterpå
Under den andre verdenskrig ble mye av jordene på Klett ødelagt da tyskerne bygde den store militærleiren Nypan leir

Etter krigen er området blitt benyttet dels til militære formål dels til industritomter.

I «sentrum» finner vi en større bensinstasjon, dagligvarebutikk og frisør, samt Felleskjøpet.

Tidligere gikk E6 gjennom Klett sentrum, men ble flyttet til ny trasé i 1988.

Sør for sentrum ligger Klettkrysset hvor E39 og E6 møtes. Leinstrand Idrettslag har også sin hovedarena på Klett, der fotball og skøyter er det viktigste. I umiddelbar nærhet til idrettsplassen finner vi Leinstrand samfunnshus.

## Litteratur
* Bratberg, Terje; *Trondheim Byleksikon*, Oslo 1996, s.293, ISBN 82-573-0642-8
Lewis Hine

**Lewis Wickes Hine** (født 16. september 1874, død 3. november 1940) var en amerikansk fotograf som bevisst brukte fotografiet som virkemiddel for å formidle arbeiderklassens kår. Hine var dermed blant de første fotografene som brukte fotografiet dokumentarisk.

Hine begynte først å studere sosiologi ved University of Chicago, Columbia University og ved New York University. Fotografering begynte han først med i 1904, da med et sosiologirelatert prosjekt der han fotograferte immigranter i det de ankom Ellis Island i New York. 

Fra 1906 til 1908 jobbet Hine som frilanser for The Survey, et magasin som var engasjert i sosiale reformer.

I 1908 begynte Hine å jobbe som fotograf for National Child Labor Committee (NCLC) og i løpet av det neste tiåret dokumenterte han hvordan barn ble utnyttet som arbeidskraft i amerikansk industri. Fotografiene ble en del av grunnlaget for NCLCs videre arbeid med å få en slutt på barnearbeid.

1908 var også året da begynte Hine med et fotoprosjekt som ble det som for alvor skulle gjøre ham kjent som fotograf. Han jobbet med å dokumentere livet til arbeiderne ved stålverkene i Pittsburgh, Pennsylvania på oppdrag fra en større sosiologisk undersøkelse: The Pittsburgh Survey. 

I 1912 etablerte Hine sitt eget fotostudio i New York, men fortsatte fremdeles med å ta bilder med et sosialt engasjement.

I løpet av 1. verdenskrig dokumenterte Hine det amerikanske Røde kors sitt arbeid i Europa. Etter krigen, fra begynnelsen på 1920-tallet og et stykke ut på 1930-tallet fotograferte Hine en rekke serier med «arbeidsportretter». Blant disse seriene finnes en rekke bilder av arbeidet med Empire State Building som sto ferdig i 1931. 

På 30-tallet begynte Hine igjen å arbeide for Røde kors, blant annet dokumenterte han konsekvensene av tørke i de amerikanske sørstatene. På oppdrag fra Tennessee Valley Authority (TVA) dokumenterte han hvordan folk levde i fjellene i de østlige delene av Tennessee. Han var også ansvarlig fotograf for Works Progress Administrations (WPA) National Research Project, et prosjekt som studerte endringer i industrien og hvilken effekt dette hadde på sysselsettingen i USA. 

Amerikanske National Archives har omkring 2&nbsp;000 av Hines fotografier i sine arkiver. Disse inkluderer foto fra hans arbeid for Røde kors, og mange av hans fotografier fra arbeidslivet.

## Fotografier

Child Labor in North Carolina, United States 1908.jpg|Barnearbeid i Nord-Carolina (1908)
Empire State Building Girders and Workers (6620241865).jpg|Arbeidere bygger Empire State Building (1911)
Lewis Hine - Spinners in a cotton mill, 1911.jpg|Spinnere i et bomullsspinneri (1911)
Lewis Hine Power house mechanic working on steam pump.jpg|Kraftverksmekaniker jobber med damppumpe (1920)


## Referanser


## Eksterne lenker
* 
* Library of Congress NCLC Prints &amp; Photographs
*  Lewis Hine, Selected Prints
* Child Labor in America 1908-1912
* The Construction of the Empire State Building, 1930-1931
Baja California Sur

**Baja California Sur** utgjør den sørlige halvdelen av halvøya Baja California i Mexico. Grensen går ved 28 grader nord. Delstaten har en kort landegrense med delstaten Baja California, som utgjør den nordlige delen av halvøya. Arealet utgjør 73&nbsp;922 km². Befolkningstallet lå i 2010 på 637&nbsp;026, den minste befolkningen i noen meksikansk delstat. Befolkningstettheten på ca. 6 per km² er også den laveste i landet. Hovedstaden heter La Paz.

## Navnet
Navnet California er av mytisk opphav. Ifølge sagnet skulle en gruppe amasoner ha en dronning ved navn Calafia. I den spanske kolonitiden skilte man mellom Alta California, og Baja California, hhv. Øvre og Nedre California. Ved freden i Guadalupe-Hidalgo i 1846 måtte Mexico avstå Øvre California til USA, som vi dag kjenner som den amerikanske delstaten California. 

## Geografi og natur
Baja California Sur består for det meste av ørken og fjell. I nord ligger Desierto Central (sentralørkenen), og her finnes El Vizcaíno, et naturreservat som står på UNESCOs liste over verdensarven. Ved Loreto finnes det en del jordbruksområder, og ellers drives det jordbruk i oaser rundt på halvøya. Lengst i sør ligger Cabo San Lucas, som er sørspissen av halvøya.

## Historie
Delstaten ble muligens befolket allerede for 14&nbsp;000 år siden, muligvis av stammer som vandret sørover langs stillehavskysten. I tiden før den spanske erobringen bodde det stammer av jegere og sankere på halvøya. Pericué-folket bodde lengst i sør, mens Guaycura-folket bodde på midten. 

I 1534 besøkte Mexicos erobrer, Hernán Cortés, halvøya. Noen permanent europeisk bosetting ble det ikke før jesuittene etablerte misjonsstasjoner på 1600- og 1700-tallet. Imidlertid tålte urfolket kontakten med europeerne dårlig, og døde etter hvert ut som egen gruppe. I stedet fikk halvøya en sparsom befolkning av kvegdrivere og fiskere i løpet av 1800-tallet.

## Økonomi
Kvegdrift, oasejordbruk og fiske var tidligere de viktigste næringsveiene. Imidlertid er Baja California Sur i dag svært avhengig av turismen. De flotteste strendene ligger ved sørspissen, og her er det utviklet resort-aktige steder hvor nordamerikanske gjester slipper å forholde seg for mye til meksikansk kultur. 

## Verdt å se i Baja California Sur

Hvalsafari ved Laguna Ojo de Liebre lengst nord i delstaten er svært kjent, og her kommer gråhvalene ned fra Alaska for å føde sine unger. Det finnes også flere reservater for skilpadder og kolonier av sjøløver. Båtturer til El Arco, den naturskapte steinbuen i Cabo San Lucas er også populære. Strendene langs hele halvøya er superbe, og bare noen få steder er det utviklet store turistmaskiner. Man kan med andre ord velge mellom en avslappet ferie i amerikansk stil og en mer dyptloddende tilnærming. Kulturarven kan studeres i form av urfolkets hulemalerier og flere misjonsstasjoner, blant annet i Loreto, Mulegé og San Ignacio. 

## Se også
* Liste over kommuner i delstaten Baja California Sur

## Eksterne lenker
*
Skandalen i Hadleyburg og andre historier

***Skandalen i Hadleyburg og andre historier*** (engelsk *The Man That Corrupted Hadleyburg and Other Stories and Sketches*) er en novellesamling av den amerikanske forfatteren Mark Twain. Samlingen består av tolv noveller, der novellen «Skandalen i Hadleyburg» er den mest kjente novellen. Samlingen stammer fra hans mørkeperiode, som startet rundt begynnelsen av 1890-årene og som varte til hans død i 1910.

__TOC__

## Handling
«*Skandalen i Hadleyburg og andre historier*» består av tolv noveller som viser mange ulike sider fra Mark Twains forfatterskap og alle har det lune humoristiske og moralske preget som han er kjent for. «*Skandalen i Hadleyburg*» handler om byen Hadleyburg som er kjent for sin ærlighetssider. Så en dag, uten at byen vet det, fornærmer de en besøkende mann som sverger hevn og kommer med den perfekte hevnen som fører til at byens stolte sider ble satt på prøve. «*Salig Benjamin Franklin*» handler om Benjamin Franklins hevn på amerikanske rampegutter. «*En krønike fra middelalderen*» er en parodi som skildrer ulike sider ved middelalderen. «*Rogers*» er en parodi som skildrer britisk kultur. «*En handelsreisende*» handler om en samlers forbannelse. «*Mark Twains selvbiografi*» handler om Mark Twains utrolige slektshistorie. «*Den store oksekjøtt-kontrakten*» er en vandrehistorie om en stor forsyning av oksekjøtt som skaper mer problemer enn den er nyttig. «*Den berømte hoppende frosk fra Calaveras*» handler om en storvedders forbannelse. «*Eskimøens tragedie*» handler om eldre kulturs forbannelse når moderne redskaper trenger på. «*Kannibalisme på jernbanen*» handler om hvordan hvem som helst kan bli kannibaler. «*Blücher*» handler om hvordan man ser på livet hvis noe går mot deg eller du ser en som har det verre. «*Et brev til dronningen av England*» handler om et brev Twain skriver til dronningen av England.

## I Norge
I Norge ble samlingen første gang gitt ut i 1947 på Jacob Dybwads forlag i Jacob Dybwads oversettelse og illustrert av Chrix Dahl. Novellesamlingen har etter 1947 ikke blitt gitt ut igjen i sin helhet, men enkelte av novellene finnes i utvalget «Kannibalisme på toget og andre fortellinger» som er utgitt av Kagge Forlag i Olav Angells oversettelse.

## Noveller
* «Skandalen i Hadleyburg» 
* «Salig Benjamin Frankli»n
* «En krønike fra middelalderen»
* «Rogers»
* «En handelsreisende»
* «Mark Twains selvbiografi» 
* «Den store oksekjøtt-kontrakten»
* «Den berømte hoppende frosk fra Calaveras»
* «Eskimøens tragedie»
* «Kannibalisme på jernbanen»
* «Blücher»
* «Et brev til dronningen av England»

## Illustrerte utgaver
*1947 –  *Skandalen i Hadleyburg og andre historier*, oversatt av Jacob Dybwad og illustrert av Chrix Dahl. Jacob Dybwads forlag.

## Filmer
*Ralph Rosenblum: *The Man That Corrupted Hadleyburg* (1980).
*Robert Chenault: *Notorious Jumping Frog of Calaveras County* (1981).
D.N.Angel

***D.N. Angel*** er en japansk tegneserie, *[[manga]]*, skrevet av Yukiru Sugisaki. Den har senere blitt gjort som tegnefilm, en 26 episoder lang anime, og som spill for PlayStation 2.

## Handling

D.N. Angel handler om Daisuke Niwa som på sin 14-årsdag bestemmer seg for å gi et kjærlighetsbrev til sin forelskelse, Risa Harada, men mislykkes. Samme dag dukker Dark opp i Daisukes indre, og han blir forklart at hvert mannlige medlem av Niwa-familien forvandles til den berømte Phantom Thief Dark. Hans oppgave er å stjele kunstverk som blir livaktive og forårsaker ulykker. Hver gang han får hjertebank (spesielt når han er forelsket) blir han Dark, og den eneste måten han kan bli normal igjen er å få sin kjærlighet returnert.

## Personer

**Daisuke Niwa:**
Grunnet hans dna forandres han til Dark når han blir forelsket. Han har blitt trent opp av moren og bestefaren siden han var liten med feller inne i huset. Selv om han er klumsete, er han godhjertet og gjør alltid sitt beste.

**Dark -(Phantom Thief Dark):**
Daisukes *alternative ego*. Han er litt svak for jenter, spesielt Risa Harada som ligner på hans første kjærlighet, Rika Harada, som var Harada-tvillingenes bestemor. Når han blir forelsket forandres han tilbake til Daisuke.

**Risa Harada:**
Den yngste av Harada-tvillingene. Hun er romantisk, naiv og veldig forelsket i Dark.

**Riku Harada:**
Den eldste av Harada-tvillingene. Hun misliker Dark fordi han stjal hennes første kyss.

**Satoshi Hiwatari:**
Satoshi går i samme klasse som Daisuke, Riku og Risa, og er *den kjekke* i klassen. Slik som Daisuke, har han også et *alternativt ego*, Krad (Dark stavet baklengs), som er motsatt av Dark.
Satoshi opptrer noen ganger kald og likegyldig, for at Krad ikke skal våkne og skade personer han bryr seg om.

**Krad:**
Krad er motsatt av Dark; ond og maktsyk, og bryr seg ikke om verten hans blir skadet i slåsskamper med Dark.

**Takeshi Saehara:**
Daisukes bestevenn- Han  vil bli proff journalist og er interessert i å lage artikler om Darks stjelingsmanøvre om natten.

**Emiko:** Daisukes mor.

**Kosuke** Daisukes far.

**Daiki Niwa:** Daisukes bestefar.
## Eksterne lenker
*
Erik Ness

**Erik Ness** (født 11. mars 1949) er en norsk miljøarbeider, redaktør og politiker for Rødt.

## Liv og virke
Ness er utdannet lærer fra Sagene lærerskole og jobbet som lærer 1972-1974. Etter å ha fått kontakt med ml-bevegelsen i 1972 selvproletariserte han seg og jobbet som platearbeider på Kaldnes og Framnes 1974-1989. Fra 1991 har han jobbet som miljøarbeider i Boligtjenesten for funksjonshemmede.

### Politiker
Ness var partisekretær i Arbeidernes Kommunistparti 1989-1991. Han satt flere perioder i partiets sentralstyre. Siden 1991 har han vært redaktør for partiets teoretiske tidsskrift *[[Røde Fane]]*, senere *[[Rødt!]]* (2007-2017) og deretter *[[Gnist]]* fram til 2016. Pr. 2019 er han leder redaktør for Forlaget Rødt!.

Han var Rød Valgallianses førstekandidat i Larvik ved kommunevalget i 2003, men kom ikke inn.

Etter stiftelsen av partiet Rødt i 2007 har Ness deltatt i partiets arbeid lokalt i Larvik og på fylkesnivå i Vestfold.

## Referanser
Milchprosessen

**Milchprosessen** (offisielt *Amerikas forente stater mot Erhard Milch*) var den andre av de tolv rettssakene som ble ført av et amerikansk militærtribunal under Nürnbergprosessene. Den ble ført på samme sted som den internasjonale Nürnbergprosessen, men i Milchprosessen hadde domstolen kun amerikanske medlemmer.

Det var kun én tiltalt i saken, tidligere feltmarskalk i Luftwaffe Erhard Milch, som var anklaget for å ha begått krigsforbrytelser og forbrytelser mot menneskeheten.

Saken ble først for Militærtribunal II, og dommerne var Robert H. Toms (rettens president), Fitzroy Donald Philips og Michael A. Musmanno. John J. Speight var reservedommer. Aktoratet ble ledet av Telford Taylor, mens anklagene ble fremlagt av Clark Denny. Forsvarerne i saken var Friedrich Bergold og Werner Milch; sistnevnte var den tiltaltes bror.

Tiltaltebeslutningen ble tatt ut 14. november 1946, og rettssaken varte fra 2. januar 1947 til 17. april samme år. Anklagene var:

# Krigsforbrytelser i form av mishandling og bruk i tvangsarbeid av krigsfanger, samt deportering av sivile fra okkuperte områder for samme formål.
# Krigsforbrytelser i form av deltagelse i eller autorisering av medisinske eksperimenter på mennesker uten testsubjektenes samtykke, i særdeleshet forsøk med simulasjon av store høyder og frost.
# Forbrytelser mot menneskeheten i form av deltagelse i mord, utryddelse, slavedrift, deportering, fengsling, tortur og bruk i tvangsarbeid av sivile under tysk kontroll, tyske borgere og krigsfanger.

Milch erklærte seg ikke skyldig i alle tiltalepunkter. Tribunalet fant ham skyldig i punkt 1 og 3, men frikjente ham på punkt 2 fordi hans deltagelse ikke kunne bevises hinsides tvil. Han ble dømt til livsvarig fengsel, som ble omgjort til 15 års fengsel i 1951. I juni 1954 ble han sluppet fri under et større amnesti.

## Kilder

* «Trials of War Criminals Before the Nuernberg Military Tribunals Under Control Council Law No. 10», "THE MILCH CASE"
Animagus

**Animagus** er et fiktivt uttrykk brukt i Harry Potter-bøkene om en heks eller trollmann som har lært å forvandle seg selv til et dyr  uten en tryllestav.

Med en tryllestav kalles dette transfigurasjon. – Det blir vist blant annet av Barty C. jr. når han har brukt poliksir og forvandlet seg til A. *madeye* Moddy i bok nr 4 på Draco. 
Peter Pittelpytt ( Peter pettigrew) bruker dette på seg selv for å skjule at han ennå lever etter han svek sine venner; Harrys foreldre og solgte dem til Lord Voldermort. 

Animager-magi er i bøkene et veldig komplisert emne innen magi, og det er ikke så mange som klarer å lære seg det. Det er kun syv registrerte animaguser.

Det er usikkert hvilket dyr man blir med animagi, men det er hovedsakelig personlighet og utseende som bestemmer resultatet.

I Harry Potter og Føniksordenen presset Hermine Grang Rita Slita til å skrive en artikkel om Harry; Gratis og uten intervjups, om Rita ikke gjorde det ville Hermine fortelle til Aftenprofeten at Rita var en uregistert animagus (en bille) og det var slik hun fikk all informasjonen til sine intervjuer.

Andre kjente animagere fra bøkene er:
*Minerva McSnurp, som blir en grå stripet katt med brillemønster rundt ørene.
*Jakob Potter, som kunne bli en kronhjort (lik som Harry Potters Skytsverge)
*Sirius Svaart, som kunne bli en stor svart giganthund.
*Petter Pittelpytt (bedre kjent som Ormsvans), som kunne bli en rotte.
*Rita Slita, som kunne bli en svart bille med grønne striper og brillemønster rundt antennene

Jacob, Sirius og Ormsvans ville bli animager for å kunne holde Lupus med selskap når han ved hver fullmåne ble varulv, fordi når de var dyr var ikke varulvbitt skadelig for dem. Disse tre var uregistrerte animagere og selv ikke Albus Humlesnurr visste om at de var animager før våren 1994, da Sirius selv fortalte ham det.

Da Sirius satt i Azkaban, det beryktede trollmansfengselet, forvandlet han seg til en hund, og etter som dyr føler mindre enn mennesker, fikk ikke desperantene full virkning på ham. Siden desperanter heller ikke kan kjenne dyrs følelser på samme måte som menneskers var det også lettere å rømme som hund, noe han gjorde i Harry Potter og Fangen fra Azkaban. Han krøp ut, og svømte fra øyen Azkaban lå på og i land.

## Se også
Metamorf-magus
Dialektikk

**Dialektikk** er et filosofisk begrep som legger vekt på hvordan motsetninger går opp i en høyere enhet, skjemamessig i en form der en *tese* fører til utviklingen av en *antitese* og kampen mellom disse fører til en *syntese*, en høyere enhet som dermed blir en ny *tese* i en ny dialektisk prosess. Mens den idealistiske dialektikken fremfor alt er assosiert med Georg Wilhelm Friedrich Hegel, er den materialistiske versjonen først og fremst assosiert med Karl Marx.

Dialektikk som filosofisk begrep har imidlertid en historie som går lenger tilbake. Hegel daterer den første uttrykte dialektiske oppfatningen til vediske skrifter fra omtrent år 1500 f.Kr. Også i den greske filosofien var dialektikken til stede. I sin doktorgradsavhandling går Marx langt i retning av å utpeke Epikur til den første materialistiske dialektikeren. Også Sokrates og Platon baserte seg mye på dialektiske prinsipper, selv om det var i en idealistisk form. Også innen buddhistisk kultur har dialektikken hatt en viss betydning.

## Hegels dialektikk
Når det gjelder filosofisk refleksjon, peker Hegel på at fornuften er noe dynamisk, en prosess. Og «sannheten» er selve denne prosessen.
Man kan for eksempel ikke trekke ut forskjellige tanker fra antikken eller middelalderen, renessansen eller opplysningstiden og si at dette var riktig eller dette var feil.
Derfor kan man heller ikke si at Platon tok feil, men at Aristoteles hadde rett.
Men «verdensånden» utvikler seg, fornuften er progressiv.
Enhver som studerer historien inngående, vil legge merke til at en tanke gjerne settes frem på grunnlag av andre tanker som er fremsatt før. Men straks en tanke fremsettes, vil den motsies av en ny tanke. Slik oppstår det spenning mellom to motsatte måter å tenke på. Men denne spenningen oppheves ved at det fremsettes en tredje tanke som tar vare på det beste i begge standpunktene. Dette kaller Hegel en dialektisk utvikling.

### Eksempel
Eleatene hevdet at enhver forandring egentlig var umulig. De ble derfor tvunget til å benekte enhver forandring selv om de registrerte alle forandringene med sansene. Eleatene hadde fremsatt en påstand, et sånt standpunkt kalte Hegel en posisjon.
Men hver gang en slik påstand fremsettes vil det dukke opp en motsatt påstand. Dette kalte Hegel en negasjon. Negasjonen til eleatenes filosofi var Heraklit, som sa at «alt flyter».
Nå er det opprettet en spenning mellom to diametralt forskjellige måter å tenke på.
Denne spenningen ble opphevet da Empedokles pekte på at begge hadde litt rett og litt feil.
Eleatene hadde rett i at ingenting egentlig forandrer seg; de samtidig ikke hadde rett i at vi ikke kunne stole på sansene våre. Heraklit hadde rett i at vi kunne stole på sansene våre, men ikke i at alt flyter. For det var mer enn ett grunnstoff. Det var bare sammensetningen som forandret seg, ikke grunnstoffet selv.
Empedokles' standpunkt, som formidlet mellom de to standpunktene, kalte Hegel negasjonenes negasjon.

## Se også
*Dialektisk materialisme
*Syv frie kunster
NSL

**NSL** kan vise til:

* Norske Sjømatbedrifters Landsforening
* National Security Letter
* National Soccer League
* Northern Super League
National Security Letter

**National Security Letter** (**NSL**) er et begrep i den amerikanske Patriot-loven som gir etterforskningsetaten FBI anledning til å samle inn personopplysninger under etterforskning av terrorisme og spionasje uten fullmakt fra en dommer eller storjury. FBI kan utstede et NSL for å tvinge private selskaper &ndash; gjerne tele- og internettleverandører &ndash; til å utlevere personopplysningene. På denne måten fungerer NSL som en administrativ stevning. Et NSL innebærer også at det aktuelle selskapet forbys å informere kunden om at FBI har ham eller henne under overvåkning. I 2005 ble det utstedt 9254 forskjellige NSL vedrørende 3501 personer.

## Eksterne lenker
*  Report reveals number of secret FBI subpoenas – CNN
Nayarit

**Nayarit** er en av de mindre av Mexicos 31 delstater, og er en kyststat mot Stillehavet som også grenser til Sinaloa, Durango og Zacatecas mot nord og nordøst, og mot Jalisco i sør. Hovedstaden heter Tepic. Arealet er på 27&nbsp;815 km², og befolkningstallet er på litt over én million mennesker.

## Navnet
Navnet kommer av nahuatl og betyr sønn av guden i himmelen og på sola. 

## Geografi
Det meste av Nayarit er lavland langs stillehavskysten, med mange fine strender og flere laguner i kystområdet. Området gjennomstrømmes av flere korte elver. Utenfor kysten ligger øygruppa Islas Marías og flere andre mindre øyer. Mot øst stiger landet mot fjellkjeden Sierra Madre Occidental, blant annet finnes flere sloknede vulkaner i delstaten. Klimaet er tropisk på kystsletta, med regntid på sommeren. Temperaturen avtar med høyden.

## Befolkning
De aller fleste innbyggerne i Nayarit tilhører Mexicos største befolkningsgruppe, mestisene, som er en blanding av spansktalende og urfolk. To urfolkskulturer står imidlertid sterkt i delstaten, huichol-folket med ca. 17 000 individer, og cora-folket med ca. 16 000 individer. I tillegg finnes det noen andre mindre grupper. Urfolksgruppene finnes først og fremst i avsidesliggende deler av delstaten. 

Befolkningsøkningen, som tidligere var sterk, er nå dempet på grunn av stor utvandring til Baja California og Canada.

## Økonomi

Jordbruk er viktig i delstaten, og blant annet dyrkes det sukkerrør, bananer og tobakk. Turismen spiller en stadig større rolle. Ett av Mexicos største badesteder, Puerto Vallarta, ligger dels i Nayarit, dels i Jalisco. Lenger nord ligger San Blas, som også er et viktig badested.

## Interessant i Nayarit
De fleste turistene kommer for å oppleve de flotte strendene. I tillegg ønsker mange å besøke Mexcaltitán, også kalt Mexicos Venezia. Denne landsbyen ligger ute i en lagune, og regnes som aztekernes urhjem.

## Se også
* Liste over kommuner i delstaten Nayarit
Migrationsverket (Sverige)

**Migrationsverket** er en svensk myndighet som har ansvar for gjennomføringen av landets utlendingspolitikk, inkludert tillatelse eller visum for innreise, bosettingstillatelse, asylprosessen, statsborgerskap, støtte til frivillig tilbakevending og samarbeid med internasjonale organisasjoner som EU og UNHCR.

Migrationsverket ble opprettet i 1969 under navnet Statens invandrarverk og fikk overført oppgaver fra tre ulike myndigheter: tillatelsessaker fra den daværende Utlänningskommissionen, statsborgersaker fra Justitiedepartementet og integrasjonsoppgaver fra Arbetsgruppen för invandrarfrågor i Inrikesdepartementet. Integrasjonsspørsmål ble utskilt til det nye Integrationsverket i 1997&ndash;98.

## Se også
*Migrasjonsminister

## Referanser


## Eksterne lenker
*
Rudolf Brandt

**Rudolf Brandt** (født 2. juni 1909 i Frankfurt (Oder) i Brandenburg i Tyskland, død 2. juni 1948 i Landsberg fengsel) var en tysk jurist, offentlig statstjenestemann og offiser i SS. Han var med å administrere medisinske eksperimenter på mennesker i konsentrasjonsleirer.

Brandt ble etter krigen dømt til døden for krigsforbrytelser og forbrytelser mot menneskeheten.

## Liv og virke
Rudolf Brandt var utdannet stenotypist. Etter et juridisk studium i Berlin og Jena promovering til Dr. jur. i 1934, ble han ministerialråd og sjef for ministerialbyrået i Rikets innenriksministerium. Allerede før dette var han i 1932 blitt medlem av NSDAP (Medlemsnummer 1&nbsp;331&nbsp;536) og i 1933 av SS (medlemsnummer 129&nbsp;771). Han fikk til slutt graden *[[Standartenführer]]* i SS.

Fra 11. desember 1933 var Brandt med i Reichsführers-SS-personlige stab. Fra 1936 arbeidet han som personlig administrativ offiser for Reichsführer-SS Heinrich Himmler. Han var også rådgiver og leder for ministerens kontor i Innenriksministeriet. Han kom med tiden å bli kalt «Himmlers høyre hånd». Fra slutten av 1930-årene var han Himmlers forbindelsesoffiser til innenriksministeriet, og fra 1943 ministerialråd i innenriksministeriet.

Han var delaktig i administreringen av de medisinske eksperiment som ble utført på fanger i nazitysklands konsentrasjonsleirer. Blant annet hadde han ansvar for at minst 86 jøder ble myrdet slik at deres skjeletter skulle inngå i professor August Hirts samling i Strassburg.

I Det tredje rikes aller siste dager var han en av Heinrich Himmlers få ledsagere. Han ble arrestert, antagelig i slutten av mai 1945, i Bremervörde.

### Krigsforbryterrettergang
Etter andre verdenskrig ble han tiltalt av Det amerikanske militærtribunalet og stilt for retten i Nürnberg under Legeprosessen. Tiltalen dekket fire punkter:

# Konspirasjon for å begå krigsforbrytelser og forbrytelser mot menneskeheten som angitt i punkt 2 og 3
# Krigsforbrytelser i form av medisinske eksperimenter uten testsubjektets samtykke på krigsfanger og sivile i okkuperte områder, samt deltagelse i massemord på fanger i konsentrasjonsleirer
# Forbrytelser mot menneskeheten i form av tilsvarende eksperimenter på tyske borgere
# Medlemskap i en kriminell organisasjon, det vil si SS

Brandt erklærte seg ikke skyldig. Han ble i likhet med de andre tiltalte i prosessen frikjent på punkt 1, ettersom retten mente at det falt utenfor deres jurisdiksjon. På de tre andre punktene ble han kjent skyldig, ettersom han hadde vært ansvarlig for administrasjon og koordinasjon av eksperimenter i konsentrasjonsleirer, og dømt til døden.

Rudolf Brandt ble henrettet ved hengning på sin 39-årsdag, den 2. juni 1948.

## Referanser
Durango (delstat)

**Durango** er en av Mexicos 31 delstater. Den er en stor delstat og ligger nord i landet. Den grenser mot Chihuahua i nord, mot Coahuila i nordøst, mot Zacatecas i sørøst, mot Nayarit i sør og i vest mot Sinaloa. Delstaten er svært stor, 123 451 km², omtrent som Nord-Norge og Nord-Trøndelag til sammen, og befolkningstallet ligger på 1,6 millioner innbyggere. Hovedstaden heter Victoria de Durango.

## Navnet
Byen og delstaten Durango er oppkalt etter Durango, en by i spansk Baskerland. «Victoria de Durango» er til ære for Mexicos første president, Guadalupe Victoria.

## Geografi
Fjellkjeden Sierra Madre Occidental fyller opp den vestre delen av delstaten, mens de midtre og østre delene utgjør en høyslette. Store deler av området er tørt og ørkenaktig, men noen elver kommer ned fra fjellene. Det finnes en del furuskog i fjellområdene. I en del områder er det jordbruk ved hjelp av irrigasjon, særlig i Laguna-området

## Historie

Området var før den spanske erobringen bebodd av nomadestammer. De ytte sterk motstand mot spanjolene, og først i 1563 ble hovedstaden Durango grunnlagt av baskeren Francisco de Ibarra. Gjennom hele kolonitida var området preget av kvegdrift og gruvedrift.

## Økonomi
Kvegdrift, skogsdrift og gruvedrift har tradisjonelt vært de viktigste næringene i Durango. I tillegg har jordbruk ved hjelp av kunstig vanning kommet til, og det dyrkes mais, hvete, bomull, tobakk og annet. En god del industri er også etablert i området Laguna og i delstatshovedstaden.

## Interessant i Durango
Delstatshovedstaden Durango er en ren, velstelt og vakker by, med en kjerne i kolonistil. Rundt byen ligger flere "westernbyer", bygd opp som filmkulisser for westerfilmer. Sierra Madre Occidental-fjellene byr på fossefall, dype skoger og urørt natur.

## Se også
* Liste over kommuner i delstaten Durango
Kaizers Orchestra EP

**Kaizers Orchestra EP**, også kjent som **Den gule EP-en**, er den første EP-en av det norske rockebandet Kaizers Orchestra. Den består av fire låter, inkludert «Bastard», som regnes som den første låten til Kaizers Orchestra, fordi det er her *Mr. Kaizer* dukker opp for første gang.

Kun 1000 kopier ble laget, og i dag, er den fortsatt sjelden og kan selges for en nokså høy pris. EP-en ble utgitt som en promotion for Kaizers Orchestra på  i 2000. «Bøn fra helvete» og «Dekk bord» ble senere spilt inn på nytt på bandets debutalbum *[[Ompa til du dør]]*. «Katastrofen» ble spilt inn på nytt til bandets andre EP, *[[Død manns tango]]*.

## Sporliste
Alle låter er skrevet av Janove Ottesen, unntatt hvor annet står.

#«Bøn fra helvete»
#«Bastard»
#«Katastrofen»
#«Dekk bord» (Ottesen/Geir Zahl)

## Personell
### Kaizers Orchestra
*Janove Ottesen – Vokal, gitar, oljefat
*Geir Zahl – Vokal, gitar, oljefat
*Helge Risa – Tangenter
*Jon Sjøen – Kontrabass
*Terje Winterstø Røthing – Gitar, perkusjon
*Rune Solheim – Trommer

### Øvrige
* Tom Rasmussen - produsent, tekniker 

## Eksterne lenker
* EP-en på Rockipedia.no
Kjønnshår

**Kjønnshår** er det håret som sitter på pubes, de ytre kjønnsorganene og det nærliggende kroppsområde. Formen på området som er dekket med kjønnshår varierer fra person til person, og etter etnisitet. Hårtypen varierer også, fra krøllet til helt slett. Fargen på kjønnshåret kan avvike veldig fra håret på hodet. De fleste har mørkere kjønnshår enn de har på hodet, men det kan også være omvendt. Kjønnshåret begynner å vokse ut i starten av puberteten, og er vanligvis fullt utvikla rundt fem år ut i puberteten, både hos kvinner og menn. 

I vestlige kulturer er den siden 1960-tallet blitt stadig vanligere å klippe eller fjerne kjønnshår, selv om dette ikke ble gjengs før inn på 1990-tallet.

## Se også
* Intimbarbering
* Brasiliansk voksing

## Referanser
Siegfried Handloser

**Siegfried Handloser** (født 25. mars 1895 i Konstanz, død 3. juli 1954 i München) var en tysk SS-general og lege som virket som sjef for Wehrmachts medisinske avdeling under andre verdenskrig.

Handloser ble etter krigen dømt til livstid i fengsel for krigsforbrytelser og forbrytelser mot menneskeheten. Straffen ble senere omgjort til 20 år, men som mange andre tyske krigsforbrytere, ble han løslatt allerede på 1950-tallet.

Han ble født i Konstanz, og ble knyttet til det militære helseapparatet under første verdenskrig. I 1938 ble han armegruppelege for Armegruppekommando 3, og i oktober 1939 ble han utnevnt til æresprofessor. Etter krigsutbruddet ble han sjef for Wehrmachts medisinske avdeling, og dermed den øverste innen det tyske militære helseapparatet.

Man kom etter krigens slutt til at han hadde vært fullstendig klar over de medisinske eksperimenter som ble utført på krigsfanger og fanger i konsentrasjonsleirer, uten å gjøre noe for å stoppe dette. Dette førte til at det amerikanske militærtribunalet tok ut tiltale, og stilte ham for retten i Nürnberg under Legeprosessen.

Tiltalen hadde tre punkter:

# Konspirasjon for å begå krigsforbrytelser og forbrytelser mot menneskeheten som angitt i punkt 2 og 3
# Krigsforbrytelser i form av medisinske eksperimenter uten testsubjektets samtykke på krigsfanger og sivile i okkuperte områder, samt deltagelse i massemord på fanger i konsentrasjonsleirer
# Forbrytelser mot menneskeheten i form av tilsvarende eksperimenter på tyske borgere

Handloser erklærte seg ikke skyldig. I likhet med de andre tiltalte ble han frikjent på punkt 1 fordi retten mente at den ikke hadde jurisdiksjon til å dømme i det spørsmålet. Han ble kjent skyldig på punkt 2 og 3, og dømt til livstids fengsel i august 1947. Dette ble i 1951 omgjort til 20 års fengsel, og i 1954 ble han løslatt under et amnesti. Han døde like etter av kreft, 59 år gammel.

## Referanser
One Nation Party

**One Nation Party** er et australsk høyrepopulistisk parti som ble grunnlagt i 1997 og stilte til valg for første gang i 1998. Partiet ble startet etter at det liberale parlamentsmedlemmet Pauline Hanson ble vraket på grunn av uttalelser som ble tolket i rasistisk retning. I partiprogrammet kom også dette til syne gjennom en argumentasjon om at det australske samfunnet var i ferd med å bli ødelagt av innflytelsen fra asiatiske innvandrere og landets urbefolkning aboriginene.

Parlamentsvalget i 1998 ble ingen suksess. Hanson ble ikke valgt, men partiet fikk valgt en senator, som satt til 2005. Ved regionalvalget i Queensland i samme år oppnådde imidlertid One Nation Party fikk hele 22,7%, og ble provinsens nest største parti. Interne motsetninger og motstand fra de etablerte partiene svekket imidlertid partiet, og ved valget i Queensland i 2001 oppnådde de bare 8,69%, selv om de på dette tidspunktet hadde blitt et mer landsdekkende parti med representasjon også i delstatsparlamentene i Vest-Australia og New South Wales. Dette skulle imidlertid ikke vare, og i 2004 falt de ut av delstatsparlamentet i Queensland, som siste delstat. I 2005 mistet de statusen som riksdekkende parti, og er i dag kun et parti som eksisterer i Queensland, Western Australia og New South Wales.

Grunnleggeren, Pauline Hanson, ble ekskludert fra partiet i 2002 etter mistanke om valgfusk. Senere stilte hun til valg under andre partinavn, før hun igjen ble partimedlem i 2013, og partileder 2014. Partiet skiftet navn til *Pauline Hanson's One Nation* i 2015.

## Referanser


## Eksterne lenker
* 
*
Jockstrapp

**Jockstrapp**, på amerikansk og engelsk skrevet *jockstrap*, er en type underbukse for menn som deltar i sport og andre fysiske aktiviteter. Underbuksa består av en bred, elastisk linning med et stykke stoff som dekker kjønnsorganene. Fra stoffstykket er det to elastiske bånd som går mellom lårene, under setemuskelen og er festet til linningen foran på hver hofte slik at rumpa er bar. På denne måten blir penis og pungen holdt på plass samtidig som brukeren får god bevegeselsfrihet uten klumpete tøy under sportsklærne. 

Jockstrapp har sitt opphav i Nord-Amerika, men er også mye brukt i Australia og New Zealand. Den er etterhvert blitt mer vanlig også i Europa. På noen typer, ofte kalt susp, kan man legge inn en hard plastbeskyttelse i en lomme foran for å hindre smertefulle slag mot underlivet eller skader på penis og pung når en deltar i idretter som ishockey, fotball, håndball og fekting.

## Se også
* Suspensorium
* G-streng
* Sportsundertøy
* Skamkapsel
Palais Thurn und Taxis

**Palais Thurn und Taxis** i Frankfurt am Main ble bygget mellom 1729 og 1739 av Robert de Cotte på oppdrag fra riksarvegeneralpostmester fyrst Anselm Franz von Thurn und Taxis. Paléet har siden hatt en vekslende historie: I 1748 ble det sete for hovedforvaltningen i Den Keiserlige Thurn og Taxiske Post, fra 1805 til 1813 var det residens for fyrstprimas og storhertug i Storhertugdømmet Frankfurt Carl Theodor von Dalberg. Etter gjenopprettelsen av byrepublikken Frankfurt møttes Forbundsdagen i Det nordtyske forbund i paléet mellom 1816 og 1866. I 1863 møttes Fyrstedagen i Frankfurt her.

I 1895 solgte fyrst Albert I von Thurn und Taxis paléet til Riksposten, etter at han hadde latt den indre utsmykningen flytte til Schloß Emmeram i Regensburg. I 1905 overtok byen Frankfurt paléet, og fra 1908 tjente det som sete for Völkerkundemuseum og huset Afrikaforskeren Leo Frobenius' samlinger.

I 1943 og 1944 ble paléet sterkt skadet ved bombeangrep. Selv om en vesentlig del av byggsubstansen overlevet krigen og en gjenoppbyggelse hadde vært mulig, ble paléet revet i 1951 for å gi plass til en annen bygning.

Paléet blir nå gjenoppbygget i rammen av et offentlig-privat samarbeid.

## Eksterne lenker
*
Frankfurt-Westend

**Frankfurt-Westend** består av to bydeler i Frankfurt am Main, kalt *Westend-Nord* og *Westend-Süd*.

Sammen med Bahnhofsviertel, Nordend og Ostend hører Westend til de områdene som ble bygget ut under den såkalte gründertiden, og er blant de tettest befolkede områdene i byen. Westend er en del av distriktet *Innenstadt II*.

Westend er en av de tradisjonelt velstående sentrumsnære bydelene. Den omfatter både områder dominert av store klassisistiske villaer, bygårder og i syd en del av *[[Bankenviertel]]* med skyskrapere. De fleste av Universitetet i Frankfurts bygninger ligger i Westend.

## Eksterne lenker
*
Parametabole insekter

* lus 
* nebbmunner
* trips 

**Parametabole insekter** er en liten delgruppe av de eumetabole insektene. De er «insekter med forvandling», men denne forvandlingen er ikke fullstendig, med et puppestadium (hvileperiode) der insektet har en gjennomgripende forvandling (metamorfose) fra larve til kjønnsmodent individ (*imago*).

Inndelingen av de parametabole insektene (gjengitt i hierarkisk skrivemåte) er den følgende:

* **Parametabole insekter** (Paraneoptera)
** Lus (Psocodea)
** Nebbmunner (Hemiptera)
** Trips (Thysanoptera)
## Eksterne lenker
*
Prokurist

En **prokurist** (latin: *pro* «for» og *cura* «omsorg») er en person som har prokura (fullmakt) fra en forretningsmann eller et selskap til å inngå avtaler i hans/selskapets navn. En prokurist kan ikke overføre prokuraen til en annen.

## Norge
Regler for prokurister finnes for norsk retts vedkommende i lov om prokura av 21. juni 1985.

## Eksterne lenker
* Lov om prokura
* Lov om registrering av foretak
Kjøpekontrakt

En **kjøpekontrakt** er en skriftlig avtale som inngås mellom to parter om å overføre en gjenstand, eiendom, eller rettighet, før selve overdragelsen finner sted. Kjøpekontrakten undertegnes av både kjøper og selger.

Det er også en kjøpekontrakt når partene bare avtaler muntlig et kjøp, og rettsreglene er stort sett de samme for skriftlig og muntlig avtalte kjøp.

Kjøpekontrakten kan beskrive overdragelsessum, overdragelse- og betalingstidspunkt, eventuelle vilkår som må være oppfylt, hvem som skal bære eventuelle omkostninger med overdragelsen *(for eksempel offentlige [[avgift]]er)*, transportkostnader, forsikringer m.m. Når en kjøpekontrakt ikke inneholder bestemmelser om slike forhold, kan det bli spørsmål om kjøpekontrakten er å anse som inngått (særlig hvis prisen ikke er avtalt), og om å tolke og utfylle kontrakten med de vanlige rettsregler for slike kjøp.

For forbrukerkjøp gjelder *«forbrukerkjøpsloven»*. For kjøp av fast eiendom gjelder *«[[avhending]]sloven»*. Forøvrig gjelder* «kjøpsloven»*.

En kjøpekontrakt vedrørende fast eiendom kan kreves tinglyst.

Kjøpekontrakter for ytelser og leveranser i forbindelse med bygge- og anleggsarbeider, kalles gjerne byggekontrakter, entrepriseavtaler o.l.

Kjøpekontrakter for tjenester fra tjenesteleverandører som advokater, arkitekter, rådgivende ingeniører og andre konsulenter, kalles ofte oppdragsavtaler.

## Eksterne lenker
* Forbrukerkjøpsloven
* Avhendingsloven
* Kjøpsloven